B4-0728, 0732, 0756, 0758, 0770 και 0784/98

Ψήφισμα σχετικά με την κατάσταση στη Λευκορωσία

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για την κατάσταση στη Λευκορωσία,

- έχοντας υπόψη τις κοινές θέσεις που καθορίστηκε από το Συμβούλιο στις 9 και 13 Ιουλίου 1998 σχετικά με τη Λευκορωσία,

- έχοντας υπόψη τη Σύμβαση της Βιέννης για τις διπλωματικές σχέσεις,

A. επισημαίνοντας ότι η κυβέρνηση της Λευκορωσίας έλαβε ή επέτρεψε να εφαρμοστούν ορισμένα μέτρα που πλήττουν τις κατοικίες πρεβευτών από 22 χώρες, μεταξύ των οποίων αρκετοί από κράτη μέλη της ΕΕ, στο συγκρότημα Ντρόζντι του Μινσκ (Λευκορωσία),

Β. επισημαίνοντας ότι τα εν λόγω μέτρα, και ειδικότερα η έναρξη κατασκευαστικών και επισκευαστικών εργασιών στο μέρος αυτό, η διακοπή της υδροδότησης και ηλεκτροδότησης και ο αποκλεισμός της πρόσβασης για τα αυτοκίνητα, καθιστούν αδύνατη οιαδήποτε περαιτέρω αδιατάρακτη χρησιμοποίηση των κατοικιών αυτών και συνεπώς παρεμποδίζουν σοβαρά την εκπλήρωση των καθηκόντων των σχετικών διπλωματικών αποστολών,

Γ. επισημαίνοντας ότι τα εν λόγω μέτρα, που ελήφθησαν από την κυβέρνηση της Λευκορωσίας ή με τη συγκατάθεσή της, συνιστούν σοβαρή παραβίαση της Σύμβασης της Βιέννης για τις Διπλωματικές Σχέσεις και αντίκεινται στην αρχή των φιλικών σχέσεων μεταξύ των κρατών,

Δ. επισημαίνοντας ότι τα κράτη μέλη της Ευρωπαϊκής Ένωσης αποφάσισαν κατόπιν τούτου να ανακαλέσουν τους πρεσβευτές τους από το Μινσκ και ότι αποφάσισαν επίσης να ζητήσουν από τους διαπιστευμένους σε αυτά πρεσβευτές της Λευκορωσίας να επιστρέψουν στο Μινσκ,

Ε. τονίζοντας ότι η Ευρωπαϊκή Ένωση, μέσω της Συμφωνίας Εταιρικής Σχέσης και Συνεργασίας μεταξύ Ευρωπαϊκής Ένωσης και Λευκορωσίας, επιζήτησε να ενισχύσει τις σχέσεις της με τη Λευκορωσία και να παράσχει πλήρη υποστήριξη στην αναγκαία διαδικασία οικονομικής και δημοκρατικής μεταρρύθμισης στη χώρα αυτή,

ΣΤ. εκφράζοντας τη λύπη του για το γεγονός ότι η κυβέρνηση της Λευκορωσίας δεν έχει μέχρι στιγμής εκπληρώσει τις αναγκαίες προϋποθέσεις για την επικύρωση αυτής της Συμφωνίας και έχει συνεπώς παρεμποδίσει μια περαιτέρω ενσωμάτωση της Λευκορωσίας στις οικονομικές και πολιτικές δομές της Ευρώπης,

Ζ. επισημαίνοντας ότι μια Ομάδα Συνδρομής και Παρακολούθησης του ΟΑΣΕ έχει καταβάλει αδιάλειπτες προσπάθειες για να προωθηθεί η αποκατάσταση δημοκρατικών δομών στη χώρα,

1. παρέχει την πλήρη υποστήριξή του ιδιαίτερα στην κοινή θέση που καθορίστηκε από το Συμβούλιο στις 13 Ιουλίου 1998 σχετικά με τη Λευκορωσία[semigr ]

2. καλεί τον Πρόεδρο Λουκασένκο και την κυβέρνηση της Λευκορωσίας να συμμορφωθούν πλήρως προς τις διατάξεις της Σύμβασης της Βιέννης για τις Διπλωματικές Σχέσεις, να αποκαταστήσουν αμέσως την πλήρη και ανεμπόδιστη χρησιμοποίηση των κατοικιών των πρεσβευτών της ΕΕ στο Μινσκ και να μην παρεμποδίζουν καθ' οιονδήποτε τρόπο την εκπλήρωση των καθηκόντων των εν λόγω διπλωματικών αποστολών[semigr ]

3. καλεί την κυβέρνηση της Λευκορωσίας να εκπληρώσει αμέσως τις αναγκαίες προϋποθέσεις για μια βελτίωση των σχέσεων μεταξύ Ευρωπαϊκής Ένωσης και Λευκορωσίας προβαίνοντας στις αναγκαίες ενέργειες στο πλαίσιο της διαδικασίας της οικονομικής και δημοκρατικής μεταρρύθμισης και σεβόμενη τους διεθνείς κανόνες όσον αφορά την χρηστή διακυβέρνηση και τον σεβασμό των δικαιωμάτων του ανθρώπου, και να μην παρεμποδίσει την εκτέλεση του προγράμματος TACIS για την ανάπτυξη της κοινωνίας των πολιτών[semigr ]

4. υποστηρίζει πλήρως την Ομάδα Συνδρομής και Παρακολούθησης του ΟΑΣΕ στις αδιάλειπτες προσπάθειές της να προωθήσει την αποκατάσταση των δημοκρατικών δομών στη χώρα, και καλεί τα κράτη μέλη του ΟΑΣΕ να παρατείνουν την εντολή της πέραν του 1998 και να μεριμνήσουν για τη διεξαγωγή ελεύθερων και δίκαιων προεδρικών εκλογών το 1999[semigr ]

5. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, τον ΟΑΣΕ και την κυβέρνηση της Λευκορωσίας.